Pelkästään jalkapallokäyttöön suunniteltu stadion on Pohjanmaan urheiluväen ylpeys, josta pääsevät nauttimaan pian kaikki futiksen ystävät.

OmaSp Stadioniksi ristitty jalkapallopyhättö vihitään käyttöönsä ensi lauantaina Veikkausliigan hegemoniaottelussa SJK-HJK.

Oheisessa Pallokerho-extra -minidokumentissa tutustutaan Seinäjoen upouuteen stadioniin viisi päivää ennen H-hetkeä. Kyseessä on kiertoajelu, jolla stadionia esittelee hankkeen isä, SJK:n puheenjohtaja Raimo Sarajärvi.

Hulppealle rakennukselle raivattiin tila Seinäjoen Jouppilan kaupunginosan metsiköstä, joka huojui samalla paikalla vielä reilu vuosi sitten.

Onhan korkeita seiniä nähty ennenkin, mutta aito huokaus vierailijalta pääsee stadionin nurmelle astellessa: Juuri näin lähellä kuuluu katsomoiden olla! Täällä yleisö pääsee pelaajien iholle – ja pelaajat tuntevat katsojien läsnäolon!

Perinteisen eurooppalaisen jalkapallostadionin tiivis ja aito tunnelma on juuri se juttu, jota SJK:n puheenjohtaja ja stadionhankkeen primus motor Raimo Sarajärvi on tavoitellut.

– Tämä on sitä, josta haaveiltiin. Päästä pelaamaan liigassa ja saada oma stadion, jossa voidaan esiintyä.

– Avajaispäivästä tulee hieno. Lasten syntymän ja avioliiton jälkeen hienoin päivä, Raimo Sarajärvi fiilistelee.

Viitisenkymmentä stadionia katsastettiin

Sarajärvi esittelee SJK:n väreillä – mustalla ja kullalla – viimeistellyn stadionin: pukukopit, joihin mallia on otettu FC Barcelonan pukeutumistiloista Camp Noulta, suihkut, Sportbaarin, VIP-loungen, katsomon lämmitettävät VIP-istuimet, vaihtopenkit ja tietenkin vihreän pelikentän.

Ne on valittu tarkasti. Sarajärvi tutustui toisen pääsuunnittelijan Janne Kotamäen kanssa noin viiteenkymmeneen stadioniin Euroopan eri kolkilla ja poimi niistä ideoita ja ratkaisuja omaansa.

Kentän päällyste on uusimman sukupolven keinonurmea. Se näyttää olevan näillä leveyksillä välttämättömyys, jotta pelikausi kestäisi mahdollisimman pitkään tasalaatuisena.

Nurmi on tilattu lähiseudulta eli alajärveläiseltä yhtiöltä. Se valmisti vihreätä maton 105 metriä pitkän ja 68 metriä leveän kentän tarpeisiin. Koko on prikulleen sama kuin Helsingin olympiastadionilla (ennen remonttia) ja Sonera-stadionilla.

Ylpeä saa ja pitää olla oikealla hetkellä:

– Tämä on näyte pohjalaisesta tahdosta ja yhteistyöstä ja osaamisesta. Kaikki ovat tehneet huikeata työtä, Sarajärvi sanoo rintaäänellä.

Stadionin kustannusarvio on reilut 13 miljoonaa euroa.